টেলিকম রেগুলেটরি অথরিটি অফ ইন্ডিয়া বা ট্রাইয়ের নয়া নির্দেশ অনুযায়ী, ১ ফেব্রুয়ারি থেকে চালু হয়ে যাবে ডিটিএইচ ও কেবল টিভি দেখার নয়া নিয়ম। এই নিয়ে বহু দিন ধরেই নানা কথা শোনা যাচ্ছিল। অবশেষে ট্রাই জানিয়ে দিয়েছে, গ্রাহকরা ইচ্ছেমতো ১০০ বা ততোধিক চ্যানেল বেছে নিতে পারবেন। কোনও প্যাক হিসেবে চ্যানেল বাছার দরকার নেই। আলাদা করে পছন্দের চ্যানেল বেছে নেওয়া যাবে বলে জানিয়ে দিয়েছে ট্রাই। তবে গ্রাহকরা যদি চান, তাহলে তাঁরা প্যাকও নিতে পারেন। পুরোটাই নির্ভর করবে তাঁদের পছন্দের উপরে।

এই বিষয়ে অন্যান্য খবর

কেবল টিভি নিয়ে বড় সিদ্ধান্ত, চ্যানেল বাছতে কতদিন সময় বাড়ালো ট্রাই


এক সর্বভারতীয় সংবাদমাধ্যমে প্রকাশিত প্রতিবেদন থেকে জানা যাচ্ছে, ১ ফেব্রুয়ারি শুরু হবে নতুন প্যাকেজ। ট্রাই প্রত্যেক গ্রাহককে মেসেজ পাঠাবে। সেই মেসেজেই থাকবে প্যাক সংক্রান্ত বিশদ বিবরণ। ১৩০ টাকাকে বেস প্যাক ধরা হয়েছে। এতে ১০০টি চ্যানেল রয়েছে। সেগুলি স্ট্যান্ডার্ড ডেফিনেশন বা এসডি চ্যানেল। এর মধ্যে ফ্রি টু এয়ার চ্যানেল বা বিনামূল্যের চ্যানেলগুলিও থাকবে। বাধ্যতামূলক ভাবে নিতে হবে দূরদর্শনের চ্যানেলগুলি।
চাইলে পে চ্যানেলের সংখ্যাও বাড়ানো যাবে। সেক্ষেত্রে বলাই বাহুল্য খরচ বাড়বে। এর উপরে বসবে জিএসটি। প্রসঙ্গত, একটি পে চ্যানেলের সর্বোচ্চ দাম আপাতত রাখা হয়েছে ১৯ টাকা। 
এইচডি চ্যানেলের ক্ষেত্রে প্রতিটি এইচডি চ্যানেলকে দু’টি এসডি চ্যানেল হিসেবে ধরা হবে।